སྔོན་བསགས་དགེ་བའི་ལས་ཀྱིས་བསྐུལ་ནས་ནི།  ། ཆོས་ཀྱི་སྐུ་ལས་བླ་མའི་ཆར་བབས་ཀྱང་།  ། སྡིག་པའི་ལས་ཀྱིས་སྐྱོན་སྣང་སྣ་ཚོགས་ཤར།  ། ས་གཞིའི་དབང་གིས་ཆར་ཆུ་སྣ་ཚོགས་བཞིན།  ། ཞེས་བྱའོ།  ། ༈ཕྱོགས་བཅུའི་ཞིང་ན་མཆོད་རྫས་ཅི་མཆིས་རྣམས།  ། དཀོན་མཆོག་གསུམ་ལ་འབུལ་ལོ་འགྲོ་བ་ཀུན།  ། དོན་གཉིས་ཕུན་སུམ་ཚོགས་པའི་གཞིར་གྱུར་པའི།  ། བྱང་ཆུབ་སེམས་ཀྱིས་སེམས་རྒྱུད་བརླན་པར་ཤོག།  ། ། ༈བླ་མ་རིགས་གསུམ་མགོན་པོའི་ཞབས་ལ་འདུད།  ། ཐོག་མ་མེད་ནས་འཁོར་བའི་གནས་འདི་རུ།  ། སྐྱེ་བ་འདི་འདྲ་མ་བླངས་བྱ་བ་དང་།  ། སྐྱེས་ནས་སྡུག་བསྔལ་འདི་མ་མྱོང་བ་མེད།  ། རྣམ་དག་ཆོས་དང་ཕྲད་པ་ད་རེས་ཙམ།  ། ད་རེས་དམྱལ་བ་ཡི་དྭགས་དུད་འགྲོ་དང་།  ། ཚེ་རིང་ལྷ་དང་ཀླ་ཀློ་ལོག་ལྟ་ཅན།  ། སངས་རྒྱས་མ་བྱོན་ཞིང་དང་གླེན་ལྐུགས་ཏེ།  ། མི་ཁོམ་བརྒྱད་དང་བྲལ་བའི་དལ་བ་ཐོབ།  ། དམ་ཆོས་བྱེད་དབང་མེད་ལ་མི་ཁོམ་དང་།  ། དམ་ཆོས་སྒྲུབ་དབང་ཡོད་ལ་ཁོམ་པ་ཟེར།  ། མིར་གྱུར་ཡུལ་དབུས་སྐྱེས་ཤིང་དབང་པོ་ཚང་།  ། ལས་མཐའ་མ་ལོག་ཆོས་ལ་དད་པ་སྟེ།  ། རང་གི་འབྱོར་པ་ཆོས་ཀྱི་ཆ་རྐྱེན་ལྔ།  ། སངས་རྒྱས་བྱོན་ནས་ཆོས་གསུངས་བསྟན་པ་གནས།  ། ཆོས་སྒོར་འཇུག་ཡོད་གཞན་གྱི་ཕྱིར་སྙིང་བརྩེ།  ། གཞན་གྱི་འབྱོར་པ་ཆོས་ཀྱི་མཐུན་རྐྱེན་ལྔ།  ། ཐམས་ཅད་རང་ལ་ཚང་བའི་རྟེན་ཐོབ་ཀྱང་།  ། ངེས་མེད་འགལ་རྐྱེན་མང་པོས་ཆོས་མེད་དུ།  ། ཤི་ནས་མི་ཁོམ་གནས་སུ་སྐྱེ་ལས་མེད།  ། དད་དང་ཤེས་རབ་རང་འབྱོར་གཙོ་བོ་དང་།  ། ཆོས་དང་ཆོས་སྦྱོར་གཞན་འབྱོར་གཙོ་བོ་སྟེ།  ། གཅིག་གྲོགས་གཅིག་གིས་བྱས་ཏེ་ཆོས་སྤེལ་ནས།  ། ཐར་ལམ་བྱང་ཆུབ་བསྒྲུབ་འདི་ངོ་མཚར་ཆེ།  ། དལ་འབྱོར་ཐོབ་ཅིང་ཡོངས་འཛིན་དམ་པས་ཟིན།  ། མདོ་རྒྱུད་མན་ངག་ཉམས་སུ་ལེན་ལུགས་ཤེས།  ། འདི་འདྲའི་དུས་སུ་དོན་མེད་བྱ་བ་རྣམས།  ། སྤངས་ནས་དམ་པའི་ཆོས་ལ་འབད་པར་རིགས།  ། གསོག་དང་བསྲུང་དང་བརླག་པའི་སྡུག་བསྔལ་ཅན།  ། ལོངས་སྤྱོད་བསྒྲུབ་པའི་འབད་རྩོལ་འདི་བསམ་ན།  ། ཐོག་མཐའ་བར་དགེ་གཏན་དུ་བདེ་བའི་རྒྱུ།  ། དམ་ཆོས་རིན་པོ་ཆེ་ལ་ཅིས་མི་འབད།  ། ཇི་ལྟར་མང་བཞིན་སྡུག་བསྔལ་འཕེལ་འགྱུར་བའི།  ། གཡོག་འཁོར་སྡུད་པའི་འབད་རྩོལ་འདི་བསམ་ན།  ། ཅུང་ཟད་ཙམ་རེས་མཐར་བདེ་སྐྱེད་བྱེད་པའི།  ། དམ་ཆོས་རིན་པོ་ཆེ་ལ་ཅིས་མི་འབད།  ། ཕན་བཏགས་ལན་དུ་གནོད་པ་ཀུན་བསྐྱེད་པའི།  ། གཉེན་བཤེས་སྐྱོང་བའི་འབད་རྩོལ་འདི་བསམ་ན།  ། བསྟེན་ན་ནམ་ཡང་བསླུ་བ་( ༡༣༡ )མེད་པ་ཡི།  ། དམ་ཆོས་རིན་པོ་ཆེ་ལ་ཅིས་མི་འབད།  ། ཞག་དང་ལོ་ཟླ་ཕྱི་མ་བྱའོ་ཞེས།  ། སྙོམ་ལས་མི་བྱ་ནམ་འཆི་ངེས་པ་མེད།  ། དེ་རིང་ནས་བཟུང་སྤྲོ་བའི་བརྩོན་འགྲུས་ཀྱིས།  ། དམ་ཆོས་རིན་པོ་ཆེ་ལ་ཅིས་མི་འབད།  ། ད་རེས་དལ་རྟེན་དོན་ཡོད་མ་བྱས་ན།  ། ཕྱི་ནས་ཐར་ལམ་སྒྲུབ་པའི་རྟེན་མི་རྙེད།  ། ཚེ་འདིའི་བྱ་བྱེད་སྡིག་ལས་མང་པོ་ཡིས།  ། བདེ་འགྲོའི་རྟེན་འདིར་བསོད་ནམས་ཟད་གྱུར་ནས།  ། ཤི་བའི་འོག་ཏུ་ངན་སོང་ངན་འགྲོར་འཁྱམས།  ། བསྐལ་པ་བྱེ་བ་བརྒྱ་སྟོང་མང་པོའི་བར།  ། དགེ་སྡིག་མི་ཤེས་ཆོས་ཀྱི་སྒྲ་མི་ཐོས།  ། བླང་དོར་ཕྱིན་ཅི་ལོག་ཏུ་སྤྱོད་པ་ལས།  ། དགེ་བའི་བཤེས་དང་མི་མཇལ་གྱོང་རེ་ཆེ།  ། དམྱལ་བ་ཡི་དྭགས་དུད་འགྲོ་ལ་གཏོགས་པའི།  ། སེམས་ཅན་ཙམ་གྱི་གྲངས་དང་རིམ་པ་ལ།  ། བསམ་ན་བདེ་འགྲོའི་རྟེན་ཡང་སྲིད་པ་ཙམ།  ། མི་ཡང་སྒྲོན་བསྐལ་མུན་བསྐལ་མང་ཉུང་དང་།  ། སྒྲོན་བསྐལ་ལ་ཡང་བསྟན་པ་དར་ས་འམ།  ། ཆོས་མེད་སྡིག་སྤྱོད་མང་ཉུང་ལ་བསམ་ན།  ། ཆོས་ལ་ཕྱོགས་པ་ཉིན་མོའི་སྐར་མ་ཙམ།  ། དེས་ན་བདེ་འགྲོ་གཞན་ལྟ་ཅི་སྨོས་ཏེ།  ། གལ་ཏེ་མི་ཡི་ལུས་སུ་སྐྱེས་གྱུར་ཀྱང་།  ། མི་ལུས་ཙམ་དང་མི་ལུས་བྱུར་པོ་ཆེ།  ། མི་ལུས་ཕལ་པ་མི་ལུས་ཡ་རབས་ཙམ།  ། དེ་དག་དམ་ཆོས་སྒྲུབ་པའི་རྟེན་མི་རུང་།  ། བརྒྱ་ལ་དལ་འབྱོར་རགས་ཙམ་ཐོབ་གྱུར་ཀྱང་།  ། བླ་མ་དམ་པས་མ་ཟིན་ཆོས་ལ་རྨོངས།  ། བདུད་ཀྱིས་ཟིན་ཏེ་ཉོན་མོངས་དུག་ལྔ་འཁྲུག། རྐྱེན་ངན་ཐོག་ཏུ་བབས་དང་ལེ་ལོས་གཡེངས།  ། བྲན་ཁོལ་འཇིགས་སྐྱོབ་ལེགས་སྨོན་ཆོས་ལོག་ཞེན།  ། སྐྱོ་ཤས་ཆུང་ཞིང་དད་པའི་སྟོབས་དང་བྲལ།  ། ཆགས་སྡང་དྲག་པོས་བཅིངས་ལ་ཀུན་སྤྱོད་འཚུབ།  ། དཀོར་ལ་རྔམས་ཤིང་རྙེད་དང་བཀུར་སྟིར་ཞེན།  ། སྡོམ་པ་ཉམས་ཤིང་དམ་ཚིག་རལ་བ་སྟེ།  ། ཆོས་ལ་ཞུགས་ཀྱང་ཉེས་སྤྱོད་མི་སྡོམ་ཞིང་།  ། ཐེག་ཆེན་སྒོར་ཞུགས་གཞན་ཕན་སེམས་དང་བྲལ།  ། སྔགས་ཕྱོགས་སྒྲུབ་ཀྱང་དམ་ཚིག་བསྲུང་བ་མེད།  ། དབང་བཞི་ཐོབ་ཀྱང་བསྐྱེད་རྫོགས་སྒོམ་མི་ནུས།  ། ལྟ་བ་མ་རྟོགས་ཐོ་ཅོའི་སྤྱོད་པ་ཆེ།  ། སྒོམ་པ་ཡེངས་ཀྱང་གོ་ཡུལ་འུད་གོག་སྒོག། སྤྱོད་པ་ནོར་ཡང་རང་གི་སྐྱོན་མི་སེམས།  ། འབྲས་བུ་བྱང་ཆུབ་ཅི་ཡིན་ཤེས་པ་མེད།  ། ཚུལ་ཁྲིམས་འཆལ་ཀྱང་ཆོས་པའི་གྲལ་དུ་འཚང་།  ། ཐོས་པ་ཉུང་ཡང་ཡོན་ཏན་ཅན་དུ་རློམ།  ། ན་ཚོད་རྒས་ཀྱང་འཆི་བའི་སེམས་མི་སྐྱེ།  ། ནང་བར་འཆི་ཡང་གནས་གོས་ནོར་ལ་ཆགས།  ། འདུ་ལོང་བྱས་ཀྱང་དམ་པའི་ཆོས་ལས་གཡེངས།  ། རྒྱལ་ཁམས་བསྐོར་ཡང་རྐྱེན་ངན་དབང་དུ་འཆོར།  ། དབེན་པར་གནས་ཀྱང་རང་རྒྱུད་ཤིང་ལྟར་རེངས།  ། ཕྱི་ཚུལ་མཛེས་ཀྱང་བྱི་ལའི་བསམ་སྦྱོར་ཉིད།  ། ད་ལྟ་ནད་དང་སྡུག་བསྔལ་གྱིས་མ་གཟིར།  ། བྲན་ཁོལ་ལ་སོགས་གཞན་གྱི་དབང་མ་གྱུར།  ། བླ་མ་ཆོས་གྲོགས་ཆོས་དང་ཁ་ཐུག་བརྒྱབ།  ། རང་དབང་ཐོབ་པའི་རྟེན་འབྲེལ་འགྲིག་པའི་དུས།  ། སྙོམ་ལས་སོགས་ཀྱིས་དལ་འབྱོར་ཆུད་གསོན་ན།  ། ཚེ་ཚད་རིང་ཐུང་མི་ཤེས་ནམ་འཆི་མེད།  ། ལོ་འདིར་མི་ཤི་ཟླ་བ་འདིར་མི་ཤི།  ། དེ་རིང་དོ་ནུབ་སང་ཉིན་མི་འཆི་སྙམ།  ། རེ་ཞིག་རྟག་པར་བཟུང་བ་མི་རུང་སྟེ།  ། གློ་བུར་འཆི་བདག་བདུད་ཀྱིས་ཟིན་པའི་ཚེ།  ། སྔོན་གོམས་ཆགས་སྡང་རྨོངས་པའི་དབང་ཉིད་ལས།  ། འཁོར་བའི་( ༡༣༢ )ངང་ཚུལ་ཤེས་པའི་སྐྱོ་ཤས་དང་།  ། དད་འདུན་སོགས་ཀྱི་དགེ་སེམས་སྐྱེ་བར་དཀའ།  ། འཁོར་དང་ལོངས་སྤྱོད་ཉེ་དུ་འབྲེལ་བ་ཚོ།  ། ལྟ་ཅི་གཅེས་པར་བསྐྱངས་པའི་ལུས་འདི་ཡང་།  ། མལ་གྱི་ཁྲོད་ནས་ས་ཕྱོགས་སྟོང་པར་བསྐྱལ།  ། ཝ་དང་བྱ་རྒོད་ཁྱི་ཡིས་ཟ་བའི་དུས།  ། རྣམ་ཤེས་བར་དོར་འཁྱམས་ཤིང་འཇིགས་སྐྲག་ཆེ།  ། སྡིག་པའི་ལས་ཀྱི་རྣམ་སྨིན་ཕྱི་བཞིན་འབྲང་།  ། འདོད་ཆགས་འདུན་པའི་དབང་གིས་སྐྱེ་གནས་འཚོལ།  ། དེ་ཚེ་དམྱལ་བའི་གནས་སུ་སོང་གྱུར་ན།  ། ལྕགས་སྲེག་ས་གཞིར་མཚོན་ཆའི་ཆར་གྱིས་གཤེགས།  ། སོག་ལེས་འདྲེག་ཅིང་ལྕགས་རི་འཐབ་པས་བཙིར།  ། རང་ལུས་འཐོར་ཞིང་ཁྲག་གིས་ས་གཞི་འགེངས།  ། ལྕགས་ཁང་སྒོ་མེད་འཐུམས་པར་འོ་དོད་འབོད།  ། འབར་བའི་གསལ་ཤིང་གིས་འབུགས་ཁྲོ་ཆུར་བཙོ།  ། ཀུན་ནས་ཚ་བའི་མེས་སྲེག་ཚ་དམྱལ་བརྒྱད།  ། དེ་ལས་ཐོན་ཀྱང་ཚ་དམྱལ་སོ་སོའི་འཁོར།  ། མེ་མུར་འོབས་སུ་རྐང་པ་རེ་མོས་འཚིག། རོ་མྱགས་འདམ་དུ་མཆུ་རྣོན་འབུ་ཡིས་འདྲུ།  ། སྤུ་གྲིའི་ཐང་ལ་རྐང་པའི་ཤ་ལྤགས་གཅོད།  ། རལ་གྲིའི་ནགས་སུ་ལུས་ལ་གཅོད་གཏུབ་བྱེད།  ། ཤལ་མ་རི་ལ་འབབ་འཛེག་ཚེར་མས་གཤེག། ཆུ་བོ་རབ་མེད་ཀློང་དུ་བསྐོལ་ཞིང་འཚེད།  ། ཡང་ན་གྲང་དམྱལ་གནས་སུ་མུན་པས་འཐོམས།  ། གངས་རི་སྟུག་པོའི་སུལ་དང་འཁྱགས་རོམ་གྱི།  ། གཅོང་རོང་ཡ་ངའི་གནས་སུ་བུ་ཡུག་འཚུབ།  ། གྲང་རེག་རླུང་གིས་བཏབ་ཅིང་ལང་ཚོ་སྦྲེབས།  ། ཆུ་བུར་ཅན་དང་ཆུ་བུར་རྡོལ་བ་ཅན།  ། སོ་ཐམ་ཐམ་དང་ཀྱི་ཧུད་ཨ་ཆུ་ཞེས།  ། སྨྲེ་སྔགས་རྒྱུན་མི་ཆད་པར་འདོན་པ་ལ།  ། ཚོར་བའི་སྡུག་བསྔལ་བརྣག་པར་དཀའ་བ་ཡི།  ། ཟུངས་ཀྱིས་རབ་བཏང་འཆི་ཁའི་ནད་པ་བཞིན།  ། ཤུགས་རིང་འདོན་ཅིང་མདོག་སྔོ་ཚལ་པར་གས།  ། མདོག་དམར་ཚལ་པ་བརྒྱ་སྟོང་མང་པོར་གས།  ། དེ་ལྟར་སྡུག་བསྔལ་ཤིན་ཏུ་མི་བཟད་ལོ།  ། བྱེ་བ་ཕྲག་བརྒྱར་ཉམས་སུ་མྱོང་ཡང་ནི།  ། ཇི་སྲིད་མི་དགེ་དེ་ཟད་མ་གྱུར་པ།  ། དེ་སྲིད་སྲོག་དང་བྲལ་བར་མི་འགྱུར་གསུངས།  ། དེ་དག་ལས་གཞན་དམྱལ་བ་ཉི་ཚེ་བ།  ། ཉིན་མཚན་བདེ་སྡུག་རེས་ཀྱིས་མནར་བ་འམ།  ། སྒོ་དང་ཀ་བ་ཐབ་ཀ་ཐག་པ་སོགས།  ། རྣམ་པ་སྣ་ཚོགས་གནས་ལའང་ངེས་པ་མེད།  ། ཞེ་སྡང་དྲག་པོའི་བསམ་སྦྱོར་སྣ་ཚོགས་ཀྱིས།  ། དམྱལ་བ་དེ་དག་རྣམས་སུ་སྐྱེ་བར་འགྱུར།  ། དེ་བཞིན་ཕོངས་ལ་ཉམ་ངའི་ཡུལ་དག་ཏུ།  ། བཟའ་བཏུང་ལོངས་སྤྱོད་མིང་ཡང་མི་གྲགས་པར།  ། ཟས་སྐོམ་མི་རྙེད་རྙེད་ནའང་ཕྱིན་ཅི་ལོག། ཁ་དང་མིད་པར་མི་ཚུད་ལྟོར་མི་ཕན།  ། བཟའ་བཏུང་མེར་འབར་བཤང་གཅི་རང་ཤ་ཟ།  ། ལ་ལ་འགྲོར་མེད་མགོ་ལྟོ་ལྦ་བ་ཆེ།  ། དམ་པའི་ཞིང་གི་དཀོར་འཕྲོག་འཕྲོག་ཏུ་བཅུག། ཆགས་ཞེན་སེར་སྣས་ཡི་དྭགས་རྣམས་སུ་སྐྱེ།  ། རྒྱ་མཚོའི་ནང་ངམ་གླིང་བར་ལ་སོགས་སུ།  ། མདོག་དབྱིབས་ཆེ་ཆུང་མ་ངེས་འབྲུ་སྤུངས་ལྟར།  ། གཅིག་ལ་གཅིག་ཟ་གསོད་པའི་འཇིགས་པ་ཆེ།  ། བཀོལ་ཞིང་སྤྱད་པས་ཉམ་ཐག་བླང་དོར་རྨོངས།  ། ཟད་མཐའ་མེད་པའི་སྡུག་བསྔལ་གྱིས་གཟིར་བའི།  ། ས་བོན་གཏི་མུག་མུན་པར་( ༡༣༣ )འཁྱམ་པ་དག། ཕན་ཚུན་གཅིག་གིས་གཅིག་ལ་སྐྱོན་བརྗོད་པ།  ། ཆོས་སྤངས་ལས་ཀྱིས་སྣ་ཚོགས་དུད་འགྲོར་སྐྱེ།  ། དེ་དག་རྣམས་སུ་སྐྱེ་བའི་རྒྱུ་གཞན་ཡང་།  ། ངན་འགྲོའི་རྟེན་ལ་སྡིག་ལས་དཔག་མེད་གསོག། བདེ་འགྲོར་ལན་འགའ་སྐྱེ་བ་བླངས་དུས་སུ།  ། སྔོན་ནས་གོམས་པའི་ཉོན་མོངས་ཤུགས་དྲག་གིས།  ། རྔོན་བཤན་ཉ་པ་བྱ་པ་ཕག་ཚོང་བའམ།  ། གསོད་དང་བརྡེག་དང་འཆིང་དང་གོ་རར་གཞུག། གཡོ་སྒྱུ་ཟོལ་སྦྱོར་རྐུ་འཕྲོག་བཅོམ་པ་སོགས།  ། རྒྱུན་གྱི་བྱ་བར་བསམ་ནས་འཇུག་བྱེད་པའི།  ། སྡོམ་མིན་རྒྱུན་ལྡན་རིགས་སམ་དེ་མིན་ཀྱང་།  ། གྱོད་དང་ཁ་མཆུ་མཐུ་གཏད་མནན་པ་འམ།  ། འཐབ་རྩོད་ལ་དགའ་གྱ་གྱུའི་བསམ་པ་ཅན།  ། ཞལ་ལྕེ་ཡོན་པོར་གཅོད་ཅིང་ནོར་ལ་རྔམས།  ། ཉམ་ཆུང་མནར་བ་སོགས་ཀྱི་སྡིག་པོ་ཆེ།  ། བདག་གཞན་བསླུ་བའི་ཚོང་དང་གཡོ་སྒྱུ་སྤྱོད།  ། དཀོན་མཆོག་དགེ་འདུན་དམ་པའི་དཀོར་ལ་བརྐུ།  ། ཚོགས་དཔོན་ངན་པ་ཆོས་མིན་ལས་བྱེད་དང་།  ། ལྡན་གྲོལ་གཉིས་མེད་དཀོར་ལ་རང་དགར་སྤྱོད།  ། དམ་ཆོས་དཀྲུག་ཅིང་གཞན་སེམས་སུན་འབྱིན་ནམ།  ། གཞན་རྒྱུད་བསྲེག་པའི་དགེ་སྦྱོང་གཏུམ་པོ་སོགས།  ། རང་བཞིན་ངན་པ་སྦྲུལ་གདུག་ལྟ་བུ་དང་།  ། གཞན་འབྱོར་ལ་སྡང་ལྷ་མ་ཡིན་གྱི་སེམས།  ། བློ་གཏད་བསླུ་ཞིང་ཆོས་ཀྱི་ཕྱོགས་གསལ་སྡང་།  ། མཚམས་མེད་ལྔ་དང་དེ་དང་ཉེ་བ་ལྔ།  ། བསད་ཤ་སོགས་སྤྱོད་ཤ་ཕྱིར་ནོར་སྦྱིན་བྱེད།  ། སྲོག་ཆགས་ཆེ་ཕྲའི་སྲོག་ལ་འཛེམ་པ་མེད།  ། སྐྱབས་གནས་བསླུ་ཞིང་ཟོང་དང་བརྗེ་ཚོང་བྱེད།  ། གཞན་ནོར་བརྐུ་འཕྲོག་ཆུད་གསོན་སོགས་ཀྱིས་བཅོམ།  ། འདོད་ལོག་རྫུན་གཡེམ་ཚིག་ངན་ངག་འཁྱལ་སྨྲ།  ། མནའ་ཟ་དུག་གཏོང་བཤགས་ངན་འགྱེད་པ་དང་།  ། བརྐམ་ཆགས་བག་མེད་མ་བརྟག་ཡིད་ཆེས་བྱེད།  ། ནགས་ལ་མེ་སྦར་སྦྲང་ཚང་གཏིབས་པ་སོགས།  ། གཞན་ལ་གནོད་པར་མཐོང་ཡང་ལྟོས་མེད་འཇུག། མི་རུང་ཟས་གོས་གནས་དང་གྲོགས་ངན་བསྟེན།  ། སྡིག་ལས་གང་ཞིག་འགྱོད་སེམས་མེད་བཞིན་སྤྱོད།  ། གཞན་ཡང་བླ་མ་དགེ་འདུན་ཆོས་མཛད་ཀྱི།  ། དཀྲུགས་ཤིང་འཚོ་བ་གཅོད་དང་གནས་མལ་བཤིག། ཆོས་ལྡན་ནང་ཁྲིམས་ཉམས་པར་བྱེད་པ་དང་།  ། རང་ཕྱོགས་ལ་ཆགས་གཞན་གྱི་ཕྱོགས་ལ་སྡང་།  ། ཁམས་གཤིས་ཁོང་ཁྲོ་ཚིག་ངན་དམོད་པ་དང་།  ། ཀོ་ལོང་ཡི་ཆད་འཁང་ར་ལ་སོགས་པ།  ། སྐད་ཅིག་རེ་ལའང་སྡིག་ལས་ཚད་མེད་པ།  ། གསོག་པར་བྱེད་པ་བྱ་བྱེད་ངན་པའི་སྐོར།  ། དེ་དག་བཤགས་ཤིང་བསྡམས་པར་མ་བྱས་པར།  ། ཐར་ལམ་དམ་པའི་ཆོས་ལྟ་ག་ལ་ཡོང་།  ། མངོན་མཐོའི་དགེ་བ་ཙམ་ཡང་རྙེད་པར་དཀའ།  ། ཆོས་ཀྱི་འགལ་ཟླ་ལས་ངན་ཉོན་མོངས་དང་།  ། བདུད་དང་སྡིག་གྲོགས་ཡིན་པ་དེ་བཞིན་དུ།  ། ཆོས་མིན་འགལ་ཟླ་འཕགས་པ་དཀོན་མཆོག་གསུམ།  ། འཁོར་དང་བཅས་པ་བདག་གི་སྐྱབས་ཡིན་པས།  ། མཆོག་གསུམ་འཁོར་དང་བཅས་ལ་སྐྱབས་སུ་མཆི།  ། དེ་ལས་གཞན་པ་སུ་ལའང་སྐྱབས་མི་འཆའ།  ། སྐྱབས་འགྲོའི་ཕན་ཡོན་བསམ་གྱིས་མི་ཁྱབ་ཀྱང་།  ། ལས་ངན་ཉོན་མོངས་རྐྱེན་ངན་བདོ་ཆེས་པས།  ། ལྷ་ཀླུ་འབྱུང་པོ་སོགས་ལ་མཆོད་ཅིང་རེ།  ། གཞན་ལ་གནོད་ཅིང་འཚེ་བའི་བསམ་སྦྱོར་རྩུབ།  ། མུ་སྟེགས་སྡིག་གྲོགས་རིགས་དང་འགྲོགས་འདྲིས་བྱེད།  ། དཀོན་མཆོག་སོ་སོའི་ཡོན་ཏན་མི་དྲན་ཞིང་།  ། བཀའ་( ༡༣༣ )དྲིན་མི་དྲན་མཆོད་བསྟོད་གསོལ་མི་བྱེད།  ། གཞན་དག་སྡིག་ལ་སྦྱོར་བའམ་ཆོས་དང་འབྲལ།  ། མུ་སྟེགས་མོ་མ་བོན་འདྲའི་ཐབས་ལ་བརྟེན།  ། སྐྱབས་འགྲོའི་ཕན་ཡོན་མི་དྲན་ཆོས་མིན་དྲན།  ། གལ་ལ་ཐུག་ཚེ་འདོར་བའམ་གཉིས་འཛིན་བྱེད།  ། བདག་གཞན་བསླུ་བའི་བྱ་བྱེད་ཤ་སྟག་ལས།  ། ཕྱི